พระราชกฤษฎีกาพระราชกฤษฎีกาเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้งพ.ศ. ๒๕๓๙ ภูมิพลอดุลยเดช ป.ร.ให้ไว้ ณ วันที่ ๒๐พฤศจิกายน พ.ศ. ๒๕๓๙เป็นปีที่ ๕๑ในรัชกาลปัจจุบันพระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯให้ประกาศว่าโดยที่เป็นการสมควรกำหนดเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้งอาศัยอำนาจตามความในมาตรา ๑๗๘ของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทยแก้ไขเพิ่มเติม (ฉบับที่ ๕) พุทธศักราช ๒๕๓๘ และมาตรา ๒๑๑ ทวาทศของรัฐธรรมนูญแห่งราชอาณาจักรไทย ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทยแก้ไขเพิ่มเติม (ฉบับที่ ๖) พุทธศักราช ๒๕๓๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ดังต่อไปนี้มาตรา ๑พระราชกฤษฎีกานี้เรียกว่า พระราชกฤษฎีกาเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้งพ.ศ. ๒๕๓๙มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปมาตรา ๓ให้ประธานและรองประธานสภาร่างรัฐธรรมนูญและสมาชิกสภาร่างรัฐธรรมนูญได้รับเงินประจำตำแหน่งเป็นรายเดือนตามบัญชีเงินประจำตำแหน่งท้ายพระราชกฤษฎีกามาตรา ๔ให้กรรมาธิการที่สภาร่างรัฐธรรมนูญแต่งตั้งได้รับเบี้ยประชุมครั้งละห้าร้อยบาทในกรณีที่มีการประชุมในวันเดียวกันมากกว่าหนึ่งครั้งให้ได้รับเบี้ยประชุมเพียงครั้งเดียวมาตรา ๕ให้สมาชิกสภาร่างรัฐธรรมนูญซึ่งมีถิ่นที่อยู่นอกจังหวัดอันเป็นสถานที่ที่ใช้ในการประชุมสภาร่างรัฐธรรมนูญหรือรัฐสภาได้รับค่าใช้จ่ายในการเดินทางจากจังหวัดอันเป็นถิ่นที่อยู่มายังจังหวัดอันเป็นสถานที่ที่ใช้ในการประชุมสภาร่างรัฐธรรมนูญหรือรัฐสภาเมื่อมีการประชุมสภาร่างรัฐธรรมนูญครั้งแรกหรือเมื่อสมาชิกสภาร่างรัฐธรรมนูญเพื่อชี้แจงร่างรัฐธรรมนูญต่อรัฐสภาและให้ได้รับค่าใช้จ่ายในการเดินทางจากจังหวัดอันเป็นสถานที่ในการประชุมสภาร่างรัฐธรรมนูญหรือรัฐสภากลับไปยังจังหวัดอันเป็นถิ่นที่อยู่เมื่อสภาร่างรัฐธรรมนูญได้จัดทำร่างรัฐธรรมนูญเสร็จสิ้นแล้ว หรือเมื่อสมาชิกสภาร่างรัฐธรรมนูญได้ชี้แจงร่างรัฐธรรมนูญต่อรัฐสภาแล้วหรือเมื่อสมาชิกภาพของสมาชิกสภาร่างรัฐธรรมนูญสิ้นสุดลง ทั้งนี้ ให้ได้รับเท่าที่จ่ายจริงมาตรา ๕ ทวิ[๒]ให้สมาชิกสภาร่างรัฐธรรมนูญได้รับเบี้ยเลี้ยงเดินทางและค่าเช่าที่พักในลักษณะเหมาจ่ายเป็นรายเดือนเดือนละสองหมื่นห้าพันบาทมาตรา ๖เมื่อมีการประชุมคณะกรรมาธิการที่สภาร่างรัฐธรรมนูญแต่งตั้งครั้งแรก ให้กรรมาธิการที่สภาร่างรัฐธรรมนูญแต่งตั้งซึ่งมีถิ่นที่อยู่นอกจังหวัดอันเป็นสถานที่ที่ใช้ในการประชุมได้รับค่าใช้จ่ายในการเดินทางจากจังหวัดอันเป็นถิ่นที่อยู่มายังจังหวัดอันเป็นที่ตั้งสถานที่ที่ใช้ในการประชุมและเมื่อสิ้นสุดการปฏิบัติหน้าที่ของกรรมาธิการที่สภาร่างรัฐธรรมนูญแต่งตั้งให้งดรับค่าใช้จ่ายในการเดินทางจากจังหวัดอันเป็นสถานที่ที่ใช้ในการประชุมกลับไปยังจังหวัดอันเป็นถิ่นที่อยู่ ทั้งนี้ ให้ได้รับเท่าที่จ่ายจริงความในวรรคหนึ่งมิให้ใช้บังคับแก่กรรมาธิการที่สภาร่างรัฐธรรมนูญแต่งตั้งซึ่งเป็นสมาชิกสภาร่างรัฐธรรมนูญมาตรา ๗ให้สำนักงานเลขาธิการสภาผู้แทนราษฎรจัดใบเบิกทางโดยสารรถไฟรถยนต์ประจำทางและเครื่องบินให้แก่ประธานและรองประธานสภาร่างรัฐธรรมนูญ สมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้งเพื่อใช้ในการเดินทางไปปฏิบัติหน้าที่ระหว่างจังหวัดอันเป็นถิ่นที่อยู่และจังหวัดอันเป็นสถานที่ที่ใช้ในการประชุมสภาร่างรัฐธรรมนูญหรือสถานที่ที่ใช้ในการประชุมกรรมาธิการมาตรา ๘[๓] การเบิกเงินประจำตำแหน่ง เบี้ยประชุมค่าใช้จ่ายในการเดินทาง เบี้ยเลี้ยงเดินทางและค่าเช่าที่พักให้เบิกจ่ายจากสำนักงานเลขาธิการสภาผู้แทนราษฎรมาตรา ๙ให้นายกรัฐมนตรีรักษาการตามพระราชกฤษฎีกานี้ผู้รับสนองพระบรมราชโองการบรรหาร ศิลปอาชานายกรัฐมนตรี[เอกสารแนบท้าย]๑. บัญชีเงินประจำตำแหน่ง(ดูข้อมูลจากภาพกฎหมาย)หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากรัฐธรรมแห่งราชอาณาจักรไทยแก้ไขเพิ่มเติมโดยรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ๖) พุทธศักราช๒๕๓๙ บัญญัติให้มีการจัดทำรัฐธรรมนูญฉบับใหม่ โดยมีสภาร่างรัฐธรรมนูญทำหน้าที่จัดทำร่างรัฐธรรมนูญดังกล่าวสมควรให้สมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้งได้รับเงินประจำตำแหน่งและประโยชน์ตอบแทนอย่างอื่น จึงจำเป็นต้องตราพระราชกฤษฎีกานี้พระราชกฤษฎีกาเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้ง(ฉบับที่ ๒) พ.ศ. ๒๕๔๐[๔]หมายเหตุ :- เหตุผลในการประกาศใช้พระราชกฤษฎีกาฉบับนี้ คือเนื่องจากสมาชิกสภาร่างรัฐธรรมนูญมีความจำเป็นต้องเดินทางเพื่อไปปฏิบัติภารกิจในการพิจารณาร่างรัฐธรรมนูญแห่งราชอาณาจักรไทยและยังจะต้องเดินทางไปรับฟังความคิดเห็นของประชาชน รวมทั้งประชาสัมพันธ์การจัดทำร่างรัฐธรรมนูญตามจังหวัดต่างๆ อยู่เสมอ ฉะนั้นเพื่อให้การปฏิบัติหน้าที่ของสมาชิกสภาร่างรัฐธรรมนูญมีประสิทธิภาพสมควรกำหนดให้สมาชิกสภาร่างรัฐธรรมนูญได้รับเบี้ยเลี้ยงเดินทางและค่าเช่าที่พักในลักษณะเหมาจ่ายและโดยที่มาตรา ๒๑๑ ทวาทศ ของรัฐธรรมนูญแห่งราชอาณาจักรไทยซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ๖)พุทธศักราช ๒๕๓๙บัญญัติให้การกำหนดประโยชน์ตอบแทนอย่างอื่นของสมาชิกสภาร่างรัฐธรรมนูญให้กระทำโดยพระราชกฤษฎีกา จึงจำเป็นต้องตราพระราชกฤษฎีกานี้สุนันทา/ผู้จัดทำ๔ มีนาคม ๒๕๕๓กวินทราดา/ผู้ตรวจ๒๘ ธันวาคม ๒๕๕๓[๑]ราชกิจจานุเบกษา เล่ม ๑๑๓/ตอนที่ ๖๒ก/หน้า ๑๕/๒๐ พฤศจิกายน ๒๕๓๙[๒] มาตรา ๕ ทวิเพิ่มโดยพระราชกฤษฎีกาเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้ง(ฉบับที่ ๒) พ.ศ. ๒๕๔๐[๓] มาตรา ๘แก้ไขเพิ่มเติมโดยพระราชกฤษฎีกาเงินประจำตำแหน่งและประโยชน์ตอบแทนอย่างอื่นของสมาชิกสภาร่างรัฐธรรมนูญและกรรมาธิการที่สภาร่างรัฐธรรมนูญแต่งตั้ง(ฉบับที่ ๒) พ.ศ. ๒๕๔๐[๔] ราชกิจจานุเบกษาเล่ม ๑๑๔/ตอนที่ ๓๕ ก/หน้า ๑๙/๑๑ กรกฎาคม ๒๕๔๐